Gansbaai Weekly Updatess - Kanker eis geliefde 'Billy Boy' - Xplorio™
Kanker eis geliefde 'Billy Boy'
'n Bekende persoonlikheid en afgetrede lugvaart-ingenieur van Klipfonteyn x1, William Edward Oosthuizen (66), beter bekend as Bill, is Maandag, 10 April 2017 oorlede.
Bill is reeds op 47-jarige ouderdom met kanker gediagnoseer, wat oor die jare heen gekom en gegaan het, terwyl hy 'n vol lewe geniet het.
Sy eggenote, Lynne (69), sê dat Bill se toestand drasties versleg het na 'n hart-operasie wat hy ondergaan het. Hy was sedert 2 Februarie vanjaar in die intensiewe sorgeenheid en is op 5 April ontslaan. Slegs 5 dae later het hy die stryd teen kanker gewonne gegee.
Bill is 'n boorling van Stellenbosch waar hy op 8 Augustus 1951 gebore is. Sy skoolopleiding het hy in Grabouw deurloop.
Gedurende Maart 2015 het Bill as lugvaart-ingenieur in Centurion afgetree, waarna hy en Lynne na Klipfonteyn x1 verhuis het. Sy passie vir vegvliegtuie word in die groot versameling van model vegvliegtuie in sy huis, weerspieël.
Lynne vertel dat Bill een van die eerste lugvaart-ingenieurs was wat in Suid-Afrika op die Mirage F1 vegvliegtuie gewerk het. Hier ter plaatse was Bill ook 'n lid van die Overberg Aviation Forum in Hermanus.
Bill en Lynne is 43 jaar gelede op 13 Desember 1974 in die huwelik bevestig. 'n Seun, David (41) is uit die huwelik gebore en hy is met Sindy getroud.
Naas Bill se passie vir vegvliegtuie, was hy ook 'n bekende natuurliefhebber en het veral sy liefde vir fynbos, voëls en insekte van hierdie omgewing uitgeleef, terwyl hy ook 'n kranige rots- en strandhengelaar was.
"Ons het skaars 'n maand ná ons verhuising hierheen by Gansbaai Wynproegilde aangesluit, aangesien Bill gesê het hy wil so aktief as moontlik oral betrokke raak, ondanks sy stryd teen kanker," het Lynne gesê. "Hy was selfs by Groeneweide Kwekery betrokke."